Openbaring 2:10 Ons sien dat die duiwel nog altyd mag op aarde het. Hy het dit tot die Here Jesus op die wolke terugkom. Hy kan na Christus se hemelvaart nie meer in die hemel kom nie. Hy konsentreer hom nou heeltemal op die aarde en dan veral op die gelowiges. Ons lees dit in Openbaring 12. As ons daar lees van die vrou gaan dit om die gemeente van Christus. Ons lees dan in vers 12,13: “Wee, die bewoners van die aarde en die see, want die duiwel het na julle neergedaal met groot woede, omdat hy weet dat hy min tyd het. En toe die draak sien dat hy neergewerp is op die aarde, het hy die vrou vervolg wat die seuntjie gebaar het”. Die duiwel soek regtig as ’n leeu wat honger is om die kerk, om die gelowiges in sy hande te kry. Die Here Jesus maak vir die gemeente van Smirna duidelik dat die duiwel dit by hulle met geweld gaan probeer. Christus gebruik hier die woord duiwel wat letterlik lasteraar beteken. Die duiwel sal sorg dat dinge van God se kinders vertel word wat nie waar is nie maar wat mense glo en daarom christene in die tronk sal gooi. Nogtans kan die duiwel nie doen wat hy maar wil nie. Hy kan nie verder gaan as waarvoor Christus hom ruimte gee nie. Daarom kan Christus sê dat die gevangeskap ’n beperkte tyd sal vat. Tien dae. Die duiwel kan God se kinders nie vir altyd in sy hand hou nie. Christus het oorwen en dit gewys toe Hy uit die dood opgestaan het. Die duiwel kon Hom nie vashou nie. Dit is ons houvas as die duiwel moeilike dinge oor ons laat kom.